ET Euroopa Liidu Teataja C 53/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 53/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„PINTADE DE L’ARDECHE”

ELi nr: FR-PGI-0005-01297 – 29.12.2014

KPN ( ) KGT ( X )

1. Nimetus(ed)

„Pintade de l’Ardèche”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Toode „Pintade de l’Ardèche” hõlmab pärlkanu (kanalised), keda kasvatatakse vabapidamisel.

Linnud pärinevad vastupidavatest ja aeglase kasvuga tõuliinidest. Lindude tapavanus on vähemalt 94 päeva.

Nende jalad ja sulestik on hallid.

Organoleptilised omadused: liha on tihke, väherasvane, intensiivse maitse ja tumeda värvusega.

Esitlusviis:

— turustatakse ainult terveid A klassi rümpasid;

— traditsiooni kohaselt on tervete rümpade turustamisel jooksmed rinnaosa külgedele rinnakuluu alla painutatud;

— kõik jaotustükid (tükeldamine toimub ainult käsitsi) peavad vastama A klassi esitlusviisi nõuetele.

Toodet turustatakse järgmisel kujul:

— siseelunditest osaliselt puhastatuna (rümba miinimumkaal on 1,1 kg);

— kuumtöötlemisvalmina (sisikonnast puhastatud rümba (koos jooksmetega) miinimumkaal on 0,880 kg);

— tükeldatuna.

Toodet turustatakse värskelt või külmutatult.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toode „Pintade de l’Ardèche” hõlmab pärlkanu, keda on kasvatatud vabapidamisel ja kellel on vähemalt alates 56 päeva vanuselt vaba juurdepääs looduslikult kruusasele puudega kaetud jalutusalale.

Lindude sööt koosneb täielikult taimedest, mineraalidest ja vitamiinidest. Sööt koosneb vähemalt kahest teraviljast. Sööda rasvasisaldus ei tohi ületada 6 %.

Teravilja osatähtsus söödas.

— Kasvuperioodil (alates 1. päevast kuni maksimaalselt 28. päevani) on teravilja osatähtsus söödas vähemalt 50 %.

— Nuumaperioodil (alates 29. päevast tapani) on teravilja ja teraviljast valmistatud toodete kaalutud keskmine osatähtsus söödas 80 % või suurem. Kõnealune periood hõlmab nii üldist kui ka viimast kasvuetappi.

Teraviljast valmistatud tooted moodustavad mitte rohkem kui 15 % teravilja ja teraviljast valmistatud toodete kogusest.

Lindudele antav sööt ei sisalda mingeid ravimeid (sh koktsidiostaatikume). Lubatud on kasutada ainult looduslikke seedefloora tasakaalustajaid.

3.4. Tootmise erietapid, mis peavad toimuma määratletud geograafilises piirkonnas

Toode „Pintade de l’Ardèche” hõlmab linde, kes on kasvatatud määratletud geograafilises piirkonnas. Kasvatusperiood hõlmab ajavahemikku alates ühepäevaste tibude saabumisest põllumajandusettevõttesse kuni pärlkanade tapamajja viimiseni.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Põllumajandusettevõtte kaugus tapamajast on väiksem kui 100 km või vedu põllumajandusettevõttest tapamajja kestab vähem kui kolm tundi. Rümpade tükeldamine toimub ainult käsitsi. Terved linnurümbad turustatakse koos jooksmetega.

3.6. Sellise toote märgistamise erieeskirjad, millele registreeritud nimetus viitab

Lisaks linnuliha märgistamist käsitlevate eeskirjadega ette nähtud kohustuslikule teabele, peavad märgisel olema järgmised andmed:

— nimetus „Pintade de l’Ardèche”;

— Euroopa Liidu kaitstud geograafilise tähise sümbol (IGP (KGT)).

Tapamaja peab olema identifitseeritav erimärgise järgi (EMÜ märgis) või teavitava märgise kõrvale paigutatud kaalu ja hinnaga varustatud märgise järgi.

4. Geograafilise piirkonna täpne määratlus

Toote „Pintade de l’Ardèche” geograafilise piirkonna kese on Keskmassiivi kesk- ja idaosas asuv Ardèche’i mäestik (Vivarais’ mäed). Piirkond hõlmab järgmiste kantonite territooriumi:

Ardèche’i departemangu (07)

järgmiste kantonite kõik kommuunid: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais, La Voulte-sur-Rhône; Aubenas’ kantoni järgmised kommuunid: Aubenas, Mercuer, Saint-Didier-sous-Aubenas; Thueyts’ kantoni järgmised kommuunid: Astet, Barnas, Chirols, Lalevade-d’Ardèche, Mayres, Meyras, Pont-de-Labeaume, Prades, Thueyts; Villeneuve-de-Bergi kantoni järgmised kommuunid: Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons;

Loire’i departemangu (42)

järgmiste kantonite kõik kommuunid: Bourg-Argental, Pélussin, Saint-Chamond, Saint-Chamond Sud, Saint-Genest-Malifaux;

La Grand-Croix’ kantoni järgmised kommuunid: Doizieux, Farnay, La Grand-Croix, L’Horme, Lorette, Saint-Paul-en-Jarez, La Terrasse-sur-Dorlay; Rive-de-Gier’ kantoni järgmised kommuunid: Châteauneuf, Pavezin, Rive-de-Gier, Sainte-Croix-en-Jarez;

Haut-Loire’i departemangu (43)

järgmiste kantonite kõik kommuunid: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence, Yssingeaux;

Bas-en-Basset’ kantoni järgmised kommuunid: Bas-en-Basset, Malvalette; Le Puy-en-Velay Nordi kantoni järgmised kommuunid: Chaspinhac, Malrevers, Le Monteil; Retournaci kantoni järgmised kommuunid: Retournac; Saint-Paulieni kantoni järgmised kommuunid: Lavoûte-sur-Loire, Saint-Vincent; Solignac-sur-Loire’i kantoni järgmised kommuunid: Le Brignon, Cussac-sur-Loire, Solignac-sur-Loire; Vorey kantoni järgmised kommuunid: Beaulieu, Chamalières-sur-Loire, Mézères, Rosières, Vorey.

5. Seos geograafilise piirkonnaga

Geograafilise piirkonna eripära

Toote „Pintade de l’Ardèche” geograafiline piirkond hõlmab Vivarais’ mägesid, mis asuvad peamiselt Ardèche’i departemangu territooriumil kuid hõlmavad ka Haute-Loire’i departemangu idaosa ja Loire’i departemangu lõunaosa. Piirkonna üks eripäradest on asjaolu, et kõik siinsed kommuunid asuvad mägipiirkonnas või tasandikel mägede jalamil; piirkonnale iseloomulikud ebasoodsad olud, mis on seotud kõrguse, maapinna kalde ja kliimaga, piiravad oluliselt siinse ekstensiivpõllunduse maakasutusvõimalusi.

Geograafilise piirkonna kliima ulatub mäestikulisest mandriliseni ning on aastaajast olenevalt väga kontrastiderohke: temperatuurierinevused on suured, üleminekuaastaajad väga lühikesed ja ilm tuuline.

Geograafilisele piirkonnale on iseloomulik vanast tardkivimist (graniit ja kildalised kivimid) moodustunud pinnas. Need kivimid on küll väga kõvad kuid kergesti lõhenevad, mistõttu on pinnas jalutusalal, kus kodulinde peetakse, väga kiviklibune.

Ardèche’i departemangu põhjaaladel 1960ndatel aastatel alguse saanud kohalik linnukasvatus sai tõelise hoo sisse 1980ndatel aastatel, pärast seda, kui põllumajandustootjad moodustasid 1985. aastal tootekaitseühingu „Syndicat de Défense des Volailles Fermières de l’Ardèche”.

Toode „Pintade de l’Ardèche” hõlmab linde, keda kasvatatakse vabapidamisel looduskeskkonnas, mis ei ole sobilik põllukultuuride või intensiivse karjakasvatuse jaoks; linde kasvatatakse taime- (puuviljad, marjad, läätsed) ja karjakasvatusega tegelevates väikestes ning keskmise suurusega (keskmiselt 35 hektarit) perefarmides ning piiratud ulatusega sobivatel maatükkidel.

Et säilitada pärlkanakasvatuse traditsioone, on linnukasvatajad orienteeritud ekstensiivsele tootmisele ja lindude vabapidamisele. See seab piirangud lindude pidamistihedusele nii hoonetes kui ka jalutusalal. Teraviljal on pärlkanade söödas suur osakaal, see on kooskõlas Ardèche’i piirkonna põllumajandustootjate tavadega, mille kohaselt anti lindudele jalutusalal leitavale söödale lisaks teravilja, mis on toodetud põllumajandusettevõtte vähestel põldudel.

Lindudel on vaba juurdepääs jalutusalale, mis võimaldab rahuldada nende liikumisvajadust ja täiendada nende söödaratsiooni (muru, putukad). Selleks et parandada konarliku pinnasega ja kohalikele ilmastikutingimustele avatud jalutusalade kasutust, istutasid põllumajandustootjad palju puid (vähemalt 30 puud kohalikust liigist 400 m2 suuruse ala kohta), mis ühtaegu ergutab pärlkanu õue minema ja suurendab nende liikuvust ning kaitseb neid päikese ja tuule eest.

Linnukasvatajad on ka valinud looduslike tingimustega kohanenud tõuliinid – linnud on rahulikud, vastupidavad ja liikuvad ning kohanenud jalutusala eripäradega. Lisaks on kõnealustele tõuliinidele iseloomulik aeglane kasv, mistõttu on pärlkanade tapavanus keskmisest kõrgem (lähedane suguküpsusele).

Lindude tapamajja transportimisele seatud ajaline piirang aitab vältida lindude stressi.

Toote eripära

Toote „Pintade de l’Ardèche” puhul on tegemist vabapidamisel kasvatatud kodulinnuga.

Toote „Pintade de l’Ardèche” organoleptilisel vaatlusel tulid esile toote järgmised iseloomulikud omadused võrreldes muude turul pakutavate pärlkanadega:

— nii valge (rinnaliha) kui ka punane (kintsuliha) liha on tihkem;

— liha rasvasisaldus on väiksem, maitse intensiivsem ja värvus tumedam.

Jaotustükid on saadud ainult käsitsi tükeldamisel. Kui toodet „Pintade de l’Ardèche” turustatakse tervena, on jooksmed rinnaosa külgedele rinnakuluu alla painutatud.

Põhjuslik seos

Toote „Pintade de l’Ardèche” seos geograafilise piirkonnaga põhineb nii kõnealuse toote mainel kui ka linnukasvatuse oskusteabel.

Traditsioonilise linnukasvatuse säilitamiseks on linnukasvatajad orienteeritud väiketootmisele ja lindude vabapidamisele (pidamistiheduse piirang, kõrge tapavanus, ligipääs jalutusalale).

Aeglase kasvuga vastupidavate tõuliinide kasutamine, teravilja suur osatähtsus söödas ning konarliku pinnasega jalutusalade loomine, kus leidub seedimiseks vajalikku looduslikku liiva, võimaldab kasvatada kodulinde, kelle liha on tunnustatud maitseomadustega – tihke ja intensiivse maitsega. Teravilja suur osatähtsus söödas on vajalik intramuskulaarse rasva tekkeks ja seega liha maitseomaduste kujunemiseks.

Jalutusala konarlik pinnas soodustab suurte lihaste (eelkõige kintsude) arengut ning rasvkoe vähenemist, mistõttu on toote „Pintade de l’Ardèche” rasvasisaldus vähene.

Toodet „Pintade de l’Ardèche” valmistatakse lindudest, kelle tapavanus on keskmisest kõrgem, mis tagab liha tumedama värvuse ja intensiivsema maitse.

Lindude tapaeelse stressi vähendamine aitab säilitata liha lõppkvaliteeti, sellele aitab kaasa ka rümpade turustamine kas käsitsi tükeldatult või tavapäraselt tervena.

Toote „Pintade de l’Ardèche” maine tuleneb nii lindude traditsioonilisest kasvatusviisist kui ka toote organoleptilistest omadustest. Alates 1990ndatest aastatest on toote mainet aidanud suurendada nii linnukasvatussektori areng (sadakond linnukasvatajat, üle 150 kanala) kui ka toote turustamine kogu Kagu-Prantsusmaal ja kaugemalgi. Seda tõendavad mitmed auhinnad. Toode on pälvinud medaleid mitmelt põllumajandusmessilt – 1993. a kuldmedal, 1994. a pronksmedal, 1996. a pronksmedal, 1997. a pronksmedal. Toode „Pintade de l’Ardèche” on ka mitme tippkoka ja Ardèche’i piirkonna restoranide menüüs, samuti on toodet saadetes ja reisijuhtides tutvustatud seoses selliste retseptidega nagu pärlkana „Pintade de l’Ardèche” kastanitega täidetud koivad ning „Pintade de l’Ardèche” koos norra salehomaaride ja veenuskarpidega. Toote edule on kaasa aidanud linnukasvatajate kohalolu müügikohtades, et tutvustada tootmismeetodit ja asjakohaseid retsepte.

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://www.inao.gouv.fr/fichier/CDCPintadedelArdeche.pdf

(1) ELT L 343, 14.12.2012, lk 1.